送前歙黟楚□□五首  其四
作者：方回
朝代：宋

paragraphs: 天王理萬國，勢必委諸吏。
製字從一史，執法不可二。
奈何雍也面，胸臆伏私意。
兩訟一求捷，兩役一求避。
含糊卒未决，徐徐較餽遺。
酒果若羔雁，書畫及弊器。
到官一物無，去官百需備。
此縣與彼縣，大率不相異。
獨有楚縣尹，不肯作此事。
無錢買歸舟，僕馬亦顦顇。